b'\n_START_ARTICLE_\nYhteisetuus\n_START_PARAGRAPH_\nYhteisetuus tarkoittaa Suomen verotuksessa er\xc3\xa4it\xc3\xa4 itsen\xc3\xa4isi\xc3\xa4 verovelvollisia. Yhteisetuuksia ovat yhteismets\xc3\xa4, tiekunta ja osakaskunta (kalastuskunta ja jakokunta) ja muu niihin verrattava yhteenliittym\xc3\xa4._NEWLINE_Yhteisetuus maksaa tuloistaan tuloveroa. Kuten muutkin verovelvolliset, yhteisetuus voi saada elinkeinotuloa, maatalouden tuloa tai henkil\xc3\xb6kohtaista tuloa._NEWLINE_Tiekunta poikkeaa muista yhteisetuuksista siten, ett\xc3\xa4 tiekunta ei maksa yksityistielain (Laki yksityisist\xc3\xa4 teist\xc3\xa4 358/1962) nojalla perimist\xc3\xa4\xc3\xa4n tuloista veroa. Muista tuloistaan se maksaa tuloveroa._NEWLINE_Osakas saa mahdollisen tulo-osuutensa yhteisetuudesta ilman lis\xc3\xa4veroseuraamuksia. Osakasta kuitenkin verotetaan siit\xc3\xa4 tulosta, jonka h\xc3\xa4n saa yhteisetuuteen kuuluvan oikeuden tai osuuden luovutuksesta._NEWLINE_Muita yhteisetuuteen verrattavia k\xc3\xa4sitteit\xc3\xa4 ovat verotuksessa mm. luonnollinen henkil\xc3\xb6, yhteis\xc3\xb6 ja yhtym\xc3\xa4.'